Ego Henricus, Trecensium comes palatinus, tam præsentibus quam futuris notum fieri volo me, monachis in ecclesia Sancti-Florentini Deo servientibus, diem concilii, quod constitutum est secundo die lunæ Quadragesimæ, et forifacta magna et parva quæ in jam dicto concilio fiant, et justitiam et mansuras et teloneum, et latronum exuvias, ita quod præposito vel servientibus conjunctis latronem ad justitiam faciendam nudum reddant, et plateas percipiendas, et placita in perpetuum possidenda concessi; ea videlicet tenacitate quod præpositus ipsius, comes vel aliquis de servientibus suis, super hoc deinceps manum non apponant, nec ullam que ad concilium pertineat exercebunt justitiam. Hoc autem laudavit totum dominus Raherius, vicecomes ejusdem villæ; et ecclesiæ Sancti-Florentini diligenter concessit. Propterea quicunque ad idem concilium venerint, volo et ecclesiæ supradictæ concedo ut in veniendo et eundo, in conductu meo existant et protectione conductus mei securi permaneant. Et ut totum firmius teneatur, sigilli mei authoritate confirmari præcepi. Hujus rei testes sunt: dominus Regnerus de Brena, Trecensis ecclesiæ canonicus; Petrus Bursaudus; Theodericus Offerci; Garnerius, cocus, Clarius, tunc temporis præpositus; Robertus Rex; Petrus Turgis; Hugo Mator. Carta ista fuit facta, anno incarnati Verbi Mº Cº Lº IXº; Ludovico rege regnante; Hugone, Senonensium archiepiscopo existente. Tradita sunt apud Sanctum-Florentinum, per manum Guillelmi, cancellarii.